KTC ดีดบวก 2% รับโบรกฯอัพเป้าใหม่ 44 บ. ชี้สินเชื่อโตหนุนกำไรไตรมาส 3/61 พุ่ง 1.4 พันลบ.
KTC ดีดบวก 2% รับโบรกฯอัพเป้าใหม่ 44 บ. ชี้สินเชื่อโตหนุนกำไรไตรมาส 3/61 พุ่ง 1.4 พันลบ. ล่าสุด ณ เวลา 10.13 น. อยู่ที่ระดับ 35.75 บาท บวก 0.75 บาท หรือ 2.14% สุงสุดที่ระดับ 36 บาท ต่ำสุดที่ระดับ 35.25 บาท ด้วยมูลค่าการซื้อขาย 121.11 ล้านบาท
8 ต.ค. 2561

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ณ เวลา 10.13 น. อยู่ที่ระดับ 35.75 บาท บวก 0.75 บาท หรือ 2.14% สุงสุดที่ระดับ 36 บาท ต่ำสุดที่ระดับ 35.25 บาท ด้วยมูลค่าการซื้อขาย 121.11 ล้านบาท

ทั้งนี้ ราคาหุ้น KTC ปรับตัวขึ้นวันนี้ หลังถูกแรงขายต่อเนื่องมา 4 วันติด นับตั้งแต่ราคาหุ้นปิดที่ระดับ 36.25 บาท เมื่อวันที่ 1 ต.ค. 61 หลังมีการรายงานข่าวว่า นักวิเคราะห์ บริษัทหลักทรัพย์ เคจีไอ (ประเทศไทย) จำกัด (มหาชน) ได้ปรับราคาเป้าหมายจากเดิมที่ 35.25 บาท เพิ่มขึ้นเป็น 44 บาท ซึ่งพิจารณาจากแนวโน้มธุรกิจใหม่ของ KTC รวมถึงโครงสร้างสินเชื่อที่เปลี่ยนไป โดยเน้นสินเชื่อ P-Loan มากขึ้น ซึ่งมีผลตอบแทนสูงถึง 28% จากของสินเชื่อบัตรเครดิตที่เติบโตถึง 15%
นอกจากนี้ ยังมีประสิทธิภาพในการบริหารต้นทุน เป็นผลจากการประหยัดต่อขนาดซึ่งฉุดให้ต้นทุน/รายได้ลดลง และการหักรายการสำรองส่วนเกินเป็นรายได้ ซึ่งฝ่ายวิเคราะห์ เคจีไอฯ ได้ re-rate P/E เหมาะสมเป็น 20 เท่า (จากเดิม 18.5 เท่า) จาก PEG ที่ 0.5 เท่า และแนวโน้มกำไรที่เติบโตแข็งแกร่ง
ขณะที่ประมาณการกำไรไตรมาส 3/61 จากแนวโน้มสินเชื่อจะเร่งตัวขึ้นในช่วงครึ่งหลังของปีนี้ โดยส่วนใหญ่จะเป็นสินเชื่อผลตอบแทนสูงจากการที่สินเชื่อรวมโต 7% เมื่อเทียบปีก่อน และ 1% จากสิ้นปี 2560 (เทียบกับเป้าการเติบโตทั้งปีที่ 10%) แต่ผู้บริหารของ KTC ยังยืนยันว่า สินเชื่อทั้งปียังเติบโตได้ตามเป้าหมาย ซึ่งหมายความว่า สินเชื่อจะต้องเร่งตัวขึ้น 5-6% เมื่อเทียบกับไตรมาสก่อนหน้า ทั้งในไตรมาส 3/2561 และไตรมาส 4/2561
ด้านการตั้งสำรองยังคงที่ 1.4 พันล้านบาท สัดส่วนต้นทุน/รายได้อยู่ที่ 34% (ลดจาก 36% ในไตรมาส 3/2560 ดังนั้น คาดว่า กำไรสุทธิในไตรมาส 3/2561 จะอยู่ที่ 1.4 พันล้านบาท เพิ่ม 7% จากไตรมาสก่อนหน้า และ 66% เมื่อเทียบกับไตรมาส 3/2561 และคาดว่ากำไรสุทธิกำไรใน 9 เดือนของปี 2561 จะอยู่ที่ 3.9 พันล้านบาท เพิ่มขึ้น 66% เป็นผลจากการเติบโตในอนาคตจะมีจากสินเชื่อผลตอบแทนสูง และตั้งสำรองลดต่ำลง